Dankie Marli - dis vir ons 'n belewenis om hier in Kanada te ry en lekker om die foto's te kan deel. Vanaand het ons vir die eerste keer die noorderligte gesien en wat 'n ervaring! Ons was almal besig in die kombuis na tien en besluit toe om buite te gaan sit - dis heerlik koel hier saans. Ons sien toe twee dowwe wit strepe soos 'n reënboog deur die lug, maar reg bokant ons. Na 'n rukkie besef ons dis noorderligte, hoewel dit so stadig van patroon verander het, dat mens nie veel beweging kon sien nie. Die dowwe ligstrepe verander toe eventueel in een wit ligstreep wat helderder word en toe begin die ligte skielik te beweeg en sien ons die groen en pienk kleure! Dit was nou omtrent 'n skouspel! Dit was so 'n verrassing, want ons het juis gesit en gesels daaroor dat mens so iets waarskynlik eers later in die jaar hier sou kon sien. Op 'n stadium was die hele lugruim bo en om ons vol ligte - die gekleurde ligte egter reg bokant ons. Mens het jou so verkyk dat jy skoon vergeet het van die kamera. Toe dit begin verdwyn, is ons eers 'n entjie buite die dorp uit om te kyk of ons kan foto's neem. Die groot skouspel is toe oor, maar dit was baie mooi om steeds die wit ligte te sien en ook soveel meer sterre as wat ons saans in Pretoria kon sien. Om teen amper middernag buite in die veld te kan staan en net die oomblik te kan geniet was ook wonderlik. Ek is so bly my kinders kan dit alles ervaar!